
Uznesenie Okresný súd Prievidza vo veci starostlivosti súdu o mal. A. B., nar. XX.XX.XXXX v C. D. C., zastúpeným kolíznym opatrovníkom Úradom práce, sociálnych vecí a rodiny Partizánske, pracovisko Bánovce nad Bebravou, dieťa rodičov: matky E. F., nar. XX.XX.XXXX, trvale bytom G. C. D. C., toho času F. B. XXX/X, C. D. C., štátnej občianky SR a otca G. B., nar. XX.XX.XXXX, trvale bytom H. XXX, toho času v Ústave na výkon väzby v Ilave, štátneho občana SR, v konaní o návrhu navrhovateľky: I. B., nar. XX.XX.XXXX, trvale bytom H. XXX, štátna občianka SR, na nariadenie neodkladného opatrenia, takto rozhodol: Súd nariaďuje neodkladné opatrenie: I. Maloletý A. B., nar. XX.XX.XXXX v C. D. C., sa dočasne odníma z osobnej starostlivosti otca mal. dieťaťa a dočasne sa zveruje do náhradnej osobnej starostlivosti navrhovateľky: I. B., nar. XX.XX.XXXX, trvale bytom H. XXX, štátnej občianky SR, ktorá je oprávnená zastupovať maloleté dieťa v bežných veciach. II. Matka maloletého A. B., nar. XX.XX.XXXX j e p o v i n n á prispievať na výživu maloletého A. mesačne sumou vo výške 30% zo sumy životného minima podľa osobitného predpisu vždy do 15. dňa v tom ktorom mesiaci vopred s účinnosťou od právoplatnosti tohto rozhodnutia, a to na účet Úradu práce, sociálnych vecí a rodiny Partizánske, Nám. SNP 151/6, Partizánske, číslo účtu IBAN: J.. III. Otec maloletého A. B., nar. XX.XX.XXXX j e p o v i n n ý prispievať na výživu maloletého A. sumou vo výške 80 eur mesačne vždy do 15. dňa v tom ktorom mesiaci vopred s účinnosťou od právoplatnosti tohto rozhodnutia, a to na účet Úradu práce, sociálnych vecí a rodiny Partizánske, Nám. SNP 151/6, Partizánske, číslo účtu IBAN: J.. odôvodnenie: 1. Dňa 28.05.2024 bol Okresnému súdu Prievidza doručený návrh navrhovateľky - starej matky mal. dieťaťa, I. B., ktorým žiada, aby súd neodkladným opatrením mal. A. B., nar. XX.XX.XXXX v C. D. C. dočasne odňal z osobnej starostlivosti otca mal. dieťaťa a dočasne zveril maloletého do jej náhradnej osobnej starostlivosti, ktorá je oprávnená zastupovať maloletého v bežných veciach. Zároveň žiadala, aby súd určil vyživovaciu povinnosť otca k mal. dieťaťu vo výške 80 eur mesačne a vyživovaciu povinnosť matky vo výške 30% zo sumy životného minima podľa osobitného predpisu. Podaný návrh bol odôvodnený tými skutočnosťami, že mal. A. sa narodil matke, pani E. F. ako rozvedenej, otcovstvo dobrovoľne doznal pán G. B. na matričnom úrade v C. D. C.. Rozsudkom Okresného súdu Bánovce nad Bebravou č.k. 2P/46/2008 zo dňa 12.11.2008, právoplatným dňa 16.12.2008, bol mal. A. zverený do starostlivosti otca a matka bola zaviazaná prispievať na jeho výživu sumou 30 % zo sumy životného minima podľa osobitného predpisu. Otec mal. dieťaťa G. B. bol dňa 26.05.2024 vzatý do väzby v Ústave na výkon trestu odňatia slobody a Ústave na výkon väzby Ilava a matka maloletého je onkologický pacient, nemá záujem o zabezpečovanie starostlivosti o maloletého. Spolu s mal. A. navrhovateľka žije v spoločnej domácnosti a v minulosti jej bol už zverený do náhradnej osobnej starostlivosti.
2. Súd sa oboznámil s návrhom navrhovateľky na nariadenie neodkladného opatrenia, so spisovým materiálom Okresného súdu Prievidza vedeným pod sp. zn. 22P/2/2024, pripojenými spisovými materiálmi vedenými Okresným súdom Bánovce nad Bebravou pod sp. zn. 6P/20/2020, ako aj správou Úradu práce, sociálnych vecí a rodiny Partizánske, pracovisko Bánovce nad Bebravou, rodným listom maloletého a dospel k záveru, že v prípade mal. A. B. je daná naliehavá potreba úpravy pomerov účastníkov nariadením neodkladného opatrenia. 3. Z rodného listu G. K. L. C. D. C. zo dňa XX.XX.XXXX (č. l. 2) je zrejmé, že mal. A. B. sa narodil dňa XX.XX.XXXX v C. D. C. rodičom, G. B. a E. F.. 4. Rozsudkom Okresného súdu Bánovce nad Bebravou č. k. 2P/46/2008-38 zo dňa 12.11.2008, právoplatným dňa 16.12.2008, bol mal. A. zverený do osobnej starostlivosti otca, ktorý ho bude zastupovať a spravovať jeho majetok, matka bola zaviazaná prispievať na jeho výživu sumou 30% zo sumy životného minima podľa osobitného predpisu a zároveň bolo rozhodnuté o stretávaní matky s mal. dieťaťom. 5. Rozsudkom Okresného súdu Prievidza BN-1P/13/2023-67 zo dňa 27.06.2023 právoplatným dňa 19.07.2023, bol mal. A. zverený do osobnej starostlivosti starej matky, ktorá má právo ho zastupovať a spravovať jeho majetok v bežných veciach, matka bola zaviazaná prispievať na jeho výživu sumou 30% zo sumy životného minima podľa osobitného predpisu, otec bol zaviazaný prispievať na jeho výživu sumou vo výške 100 eur mesačne, súd stretávanie sa matky a otca s maloletým dieťaťom neupravil. 6. Rozsudkom Okresného súdu Prievidza č. k. 22P/2/2024-48 zo dňa 11.03.2024 , právoplatným dňa 15.03.2024 (č. l. 3-5), bol mal. A. zverený do osobnej starostlivosti otca, ktorý ho bude zastupovať a spravovať jeho majetok, matka bola zaviazaná prispievať na jeho výživu sumou 30% zo sumy životného minima podľa osobitného predpisu, súd stretávanie matky s mal. dieťaťom neupravil. 7. Uznesením Okresného súdu Prievidza č. k. 20Tp/48/2024-24 zo dňa 26.05.2024 (č. l. 10-13) bol otec mal. dieťaťa, podľa § 87 odsek 2 Trestného poriadku s poukazom na § 72 odsek 1 písmeno a) Trestného poriadku z dôvodu podľa § 71 odsek 1 písmeno c) Trestného poriadku, vzatý do väzby, ktorá začala dňom 24.05.2024 o 15:00 hod. a túto vykonáva v Ústave na výkon väzby Ilava. Proti otcovi mal. dieťaťa bolo povereným príslušníkom Obvodného oddelenia Okresného riaditeľstva PZ Bánovce nad Bebravou uznesením ČVS:ORP-118/BN-BN-2024 dňa 25.05.2024 podľa § 206 odsek 1 Trestného poriadku vznesené obvinenie pre prečin nebezpečného vyhrážania podľa § 360 odsek 1, odsek 2 písmeno b) Trestného zákona s poukazom na § 139 odsek 1 písmeno a), písmeno c) Trestného zákona. 8. Zo správy Úradu práce, sociálnych vecí a rodiny Partizánske, pracovisko Bánovce nad Bebravou zo dňa 30.05.2024 (č. l. 19-20) vyplýva, že mal. A. B., nar. XX.XX.XXXX sa narodil matke, pani E. F. ako rozvedenej, otcovstvo dobrovoľne doznal pán G. B. na matričnom úrade v C. D. C.. Rozsudkom Okresného súdu v Bánovciach nad Bebravou, č. k. 2P/46/2008 zo dňa 12.11.2008, právoplatným dňa 16.12.2008, bol mal. A. zverený do starostlivosti otca a matka bola zaviazaná prispievať na jeho výživu sumou 30% zo sumy životného minima podľa osobitného predpisu. Z dôvodu pretrvávajúcich výchovných problémov u maloletého A., Uznesením Okresného súdu v Bánovciach nad Bebravou, č. k. 1P/3/2020 zo dňa 10.09.2020, právoplatným dňa 22.09.2020, súd nariadil mal. A. B., nar. XX.XX.XXXX, výchovné opatrenie pre účel zabezpečenia odbornej diagnostiky pobyt v zariadení - Diagnostické centrum J. X, XXX XX C. a to najdlhšie na tri mesiace odo dňa umiestnenia mal. A. v zariadení. Maloletý bol do zariadenia umiestnený dňa 30.09.2020. Výchovné opatrenie splnilo svoj účel len čiastočne a na základe správy z diagnostického centra, ktoré odporúčalo predĺženie pobytu dieťaťa, ako i na základe ďalších skutočností, vydal Okresný súd v Bánovciach nad Bebravou dňa 23.12.2020, Uznesenie o neodkladnom opatrení, č. k. 6P/20/2020, vykonateľné dňa 11.01.2021, ktorým dočasne odňal maloletého z osobnej starostlivosti otca a nariadil ďalšie trvanie výchovného opatrenia pre účel zabezpečenia odbornej diagnostiky - pobyt v zariadení - Diagnostické centrum J. X, XXX XX C., a to počnúc dňom 30.12.2020 najdlhšie na dobu troch mesiacov. Dňa 30.03.2021 sa maloletý A. vrátil do domáceho prostredia. Nakoľko bol otec maloletého A., p. G. B. odsúdený nepodmienečne na trest odňatia slobody a matka z dôvodu svojho nepriaznivého zdravotného stavu nedokázala zabezpečovať starostlivosť o mal. dieťa, stará matka maloletého dieťaťa, p. I. B., podala na OS Prievidza návrh na zverenie mal. A. do jej náhradnej osobnej starostlivosti. Mal. A. B. bol Rozsudkom OS Prievidza, č. k. 1P/13/2023
zo dňa 27.06.2023, právoplatným dňa 19.07.2023, zverený do náhradnej osobnej starostlivosti starej matke, p. I. B., matka mal. dieťaťa bola povinná prispievať na výživu maloletého A. sumou vo výške 30 % zo sumy životného minima podľa osobitného predpisu na účet ÚPSV a R Partizánske. Otec mal. dieťaťa bol povinný prispievať na jeho výživu sumou 100 eur mesačne na účet ÚPSV a R Partizánske. Stretávanie rodičov s mal. dieťaťom nebolo upravené. Otec maloletého dieťaťa, pán G. B. bol dňa 15.12.2023 prepustený z výkonu trestu odňatia slobody a podal na súd návrh na zverenie maloletého A. do jeho osobnej starostlivosti. Rozsudkom OS Prievidza, č. k. 22P/2/2024-48 zo dňa 11.03.2024, právoplatným dňa 15.03.2024 je maloletý A. B. zverený do osobnej starostlivosti otca, matka maloletého je povinná prispievať na jeho výživu sumou vo výške 30 % zo sumy životného minima podľa osobitného predpisu. Stretávanie matky s maloletým A. nie je upravené. Dňa 26.05.2024 bol otec maloletého A., p. G. B., nar. XX.XX.XXXX, trvale bytom H. M. XXX vzatý do väzby v ÚVV a ÚVTOS Ilava z dôvodu nebezpečného vyhrážania sa maloletému A., maloletý A. zostal v starostlivosti starej matky. Navrhovateľka, stará matka mal. A., p. I. B., nar. XX.XX.XXXX, bytom H. M. XXX, bola počas návštevy úradu dňa 29.05.2024 oboznámená s Uznesením Okresného súdu Prievidza, pracovisko Bánovce nad Bebravou, č. k. 22P/52/2024 zo dňa 29.05.2024, ktorým bol ÚPSV a R Partizánske, pracovisko Bánovce nad Bebravou ustanovený za kolízneho opatrovníka v konaní o nariadenie neodkladného opatrenia zverenie maloletého dieťaťa do náhradnej starostlivosti starej matke. Zároveň bola poučená v zmysle platnej právnej legislatívy o funkcii kolízneho opatrovníka v súdnom konaní a bolo jej v tomto smere poskytnuté sociálne poradenstvo. Stará matka maloletého dieťaťa, pani I. B. uviedla, že na podanom návrhu na vydanie neodkladného opatrenia trvá, o maloletého A. sa postará tak, ako to bolo aj v minulosti, keď jeho otec nastúpil na výkon trestu odňatia slobody. Mal. A. je v jej starostlivosti zvyknutý, od malička s ňou žije v spoločnej domácnosti. Niekedy sa stane, že ju nerešpektuje, hlavne čo sa týka včasných príchodov domov. V domácnosti jej občas pomáha, školu navštevuje pravidelne. Od vzatia jej syna do väzby sa nestalo, že by mala s mal. A. nejaké výchovné problémy. Pani B. uviedla, že žije spolu s mal. A. v 3 - izbovom rodinnom dome, ktorý je vo vlastníctve p. B. a jej 3 detí. Rodinný dom pozostáva z kuchyne a 3 samostatných izieb, maloletý A. má samostatnú izbu, otec maloletého, pán G. B. prespával v obývacej izbe a stará matka má samostatnú izbu. Domácnosť je zariadená starším nábytkom, udržiavaná v čistote a poriadku. Stará matka uviedla, že v uvedenom rodinnom dome hradí elektrinu vo výške 70 eur mesačne, vodu čerpá zo studne, na zimu zakupuje uhlie vo výške 1.500 eur a drevo vo výške 500 eur ročne (v minulom roku, tento rok ešte drevo nezakúpila), pôžičky a ani úvery nemá. Mal. A. uhrádza obedy vo výške 68 eur mesačne, cestovné vo výške 25 eur týždenne, vreckové vo výške 40 eur týždenne a 40-50 eur mesačne na obuv a ošatenie. Stará matka je poberateľkou starobného a vdovského dôchodku vo výške 667 eur mesačne. Maloletý A. B., nar. XX.XX.XXXX, bytom H. M. XXX je v školskom roku 2023/2024 žiakom 1. ročníka J. A. L. N. v odbore mechanizátoropravár. V školskom prostredí sa adaptoval. Spočiatku prespával na školskom internáte, v polovici októbra 2023 začal do školy dochádzať denne autobusom. Dňa 28.05.2024 bol vykonaný telefonický rozhovor s riaditeľom J. A. L. N., O. P. M., B., ktorý uviedol, že z dôvodu vyhrážania sa A. majstrovi odborného výcviku bol do školy predvolaný jeho otec, ktorý sa ale do školy nedostavil. Riaditeľ školy bol požiadaný o sprostredkovanie konzultácie mal. A. u školského psychológa. Ošetrujúcou lekárkou mal. dieťaťa je G. C. G. v C. D. C., jeho zdravotný stav je dobrý, maloletý navštevuje kožného lekára. Dňa 13.02.2024 sa v sprievode otca zúčastnil vyšetrenia u pedopsychiatra, G. Q. F. v N., ktorý ďalšiu návštevu neodporučil. Matka maloletého dieťaťa, pani E. F., nar. XX.XX.XXXX, bytom C. D. C., R. F. B. XXX/X, je onkologický pacient, s mal. A. sa kontaktuje sporadicky, o zverenie A. do jej starostlivosti nejaví záujem. Matke maloletého A. bol od 13.03.2024 priznaný invalidný dôchodok vo výške 377,60 eur mesačne. Podľa naposledy zisťovaných informácií vo februári 2024 žila matka v prenajatej garsónke, kde hradila prenájom vo výške 150 eur mesačne, 50 eur mesačne hradila za lieky, finančne jej vypomáhali príbuzní. Pani F. vtedy uviedla, že výživné uhrádza nepravidelne, podľa svojich finančných možností. Dňa 29.05.2024 bol vykonaný neformálny pohovor s maloletým A.. Dieťa bolo primerane jeho veku a rozumovým schopnostiam oboznámené so všetkými skutočnosťami, t. j. najmä s účelom ustanovenia kolízneho opatrovníka, ako aj s tým, z akého dôvodu je rozhovor vykonávaný a na aký účel budú použité informácie získané rozhovorom s dieťaťom. Zároveň mu bola poskytnutá pomoc na uľahčenie priebehu zisťovania názoru na vec bez prítomnosti rodičov. Maloletý A. uviedol, že s dočasným zverením do starostlivosti starej matky súhlasí. Spočiatku si želal byť umiestnený do "detského domova", bolo to najmä z dôvodu, že v domácnosti s otcom, ktorý je konzumentom alkoholických nápojov, sa necítil dobre. Teraz, keď otec nie je v domácnosti prítomný, je spokojnejší. So starou matkou chce zostať aj preto, lebo má už vysoký vek a on jej chce byť nápomocný, nakoľko žijú v rodinnom dome, kde je vždy veľa práce. Podľa jeho vyjadrenia, so starou matkou má veľmi dobrý vzťah, lepší, ako s otcom, stará matka sa oňho od malička stará viac ako otec. Vzhľadom ku skutočnosti, že otec maloletého dieťaťa, pán G. B.
bol dňa 26.05.2024 vzatý do väzby a matka maloletého dieťaťa, pani E. F. nie je zo zdravotných dôvodov spôsobilá zabezpečovať starostlivosť o maloletého A., Úrad práce, sociálnych vecí a rodiny Partizánske, pracovisko Bánovce nad Bebravou odporúča návrhu starej matky, pani I. B. vyhovieť. Maloletého A. B., nar. XX.XX.XXXX dočasne zveriť do náhradnej osobnej starostlivosti starej matke, pani I. B., nar. XX.XX.XXXX, bytom H. XXX. Rodičom maloletého dieťaťa určiť vyživovaciu povinnosť s prihliadnutím na jeho vek, opodstatnené potreby, ako i na zárobkové možnosti a schopnosti oboch rodičov, ktoré budú rodičia maloletého dieťaťa povinní poukazovať na účet Úradu práce, sociálnych vecí a rodiny Partizánske. 9. Podľa § 2 ods. 1 a 2 zákona č. 161/2015 Z.z. Civilného mimosporového poriadku (ďalej len "C.m.p."), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. Na účely tohto zákona sa pojmy žaloba, strana a spor vykladajú ako návrh na začatie konania, účastník konania (ďalej len "účastník") a konanie podľa tohto zákona, ak z povahy veci nevyplýva inak. 10. Podľa § 324 ods. 1 až 3 zákona č. 160/2015 Z.z. Civilného sporového poriadku (ďalej len "C.s.p."), pred začatím konania, počas konania a po jeho skončení súd môže na návrh nariadiť neodkladné opatrenie. Na konanie o návrhu na nariadenie neodkladného opatrenia je príslušný okresný súd. Neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením. 11. Podľa § 325 ods. 1 C.s.p., neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 12. Podľa § 326 ods. 1 a 2 C.s.p., v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. K návrhu musí navrhovateľ pripojiť listiny, na ktoré sa odvoláva. 13. Podľa § 328 ods. 1 C.s.p., ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 14. Podľa § 329 ods. 1 prvá veta a ods. 2 C.s.p., súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. Pre neodkladné opatrenie je rozhodujúci stav v čase vydania uznesenia súdu prvej inštancie. 15. Podľa § 367 ods. 1, 3, 4, 5 C.m.p., neodkladným opatrením môže súd nariadiť, aby ten, kto má maloletého pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. O návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. Uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. Uznesenie o nariadení neodkladného opatrenia súd môže doručiť účastníkom až pri uskutočnení jeho výkonu, ak je predpoklad, že by bol výkon rozhodnutia inak zmarený. Účastníkom, ktorí neboli prítomní pri výkone uznesenia, doručí súd uznesenie spolu so zápisnicou o priebehu výkonu dodatočne. 16. Podľa § 367 ods. 6 C.m.p., ak do šiestich mesiacov od nariadenia neodkladného opatrenia nebol podaný návrh na začatie konania vo veci samej a súd zistí, že existujú dôvody pre ďalšie zotrvanie maloletého v náhradnej starostlivosti, začne konanie vo veci samej aj bez návrhu. 17. Podľa § 366 C.m.p., neodkladným opatrením môže súd nariadiť platiť výživné v nevyhnutnej miere. 18. Účelom neodkladných opatrení je rýchla a dočasná úprava práv a povinností medzi účastníkmi konania, v danom prípade medzi rodičmi a deťmi. Jeho základnými črtami je preto naliehavosť potreby riešiť určité právne vzťahy predbežne a súčasne jeho dočasnosť, t.j. jeho trvanie je limitované, najdlhšie do právoplatného rozhodnutia súdu vo veci samej. Vo všeobecnosti nie je žiaduce riešiť komplikované
právne vzťahy, ktoré si vyžadujú rozsiahlejšie dokazovanie formou nariaďovania predbežných opatrení (i vzhľadom na krátkosť lehoty na jeho vydanie, ktorú poskytol súdom zákonodarca), ich účelom je len zabezpečiť neodkladný výkon a ochranu tých práv, ktoré by mohli byť v čase do rozhodnutia súdu vo veci samej poškodené. 19. Podľa § 44 ods. 1 - 4 Zákona o rodine, náhradnou starostlivosťou je viacero osobitne usporiadaných, na seba nadväzujúcich a vzájomne sa podmieňujúcich dočasných opatrení, ktoré nahrádzajú osobnú starostlivosť rodičov o maloleté dieťa v prípadoch, ak ju rodičia nezabezpečujú alebo nemôžu zabezpečiť. Náhradná starostlivosť, na ktorej základe vznikajú vzťahy medzi maloletým dieťaťom a inou osobou, môže vzniknúť len rozhodnutím súdu a jej obsah tvoria práva a povinnosti vymedzené zákonom alebo súdnym rozhodnutím. Náhradnou starostlivosťou je a. zverenie maloletého dieťaťa do osobnej starostlivosti inej fyzickej osoby než rodiča (ďalej len "náhradná osobná starostlivosť"), b. pestúnska starostlivosť a c. ústavná starostlivosť. Súd pri rozhodovaní o tom, ktorý zo spôsobov náhradnej starostlivosti zvolí, vždy prihliadne na záujem maloletého dieťaťa. 20. Podľa § 45 ods. 1 - 3 Zákona o rodine , ak to vyžaduje záujem maloletého dieťaťa, súd môže zveriť maloleté dieťa do náhradnej osobnej starostlivosti. Osobou, ktorej možno maloleté dieťa takto zveriť, sa môže stať len fyzická osoba s trvalým pobytom na území Slovenskej republiky, ktorá má spôsobilosť na právne úkony v plnom rozsahu, osobné predpoklady, najmä zdravotné, osobnostné a morálne, a spôsobom svojho života a života osôb, ktoré s ňou žijú v domácnosti, zaručuje, že bude náhradnú osobnú starostlivosť vykonávať v záujme maloletého dieťaťa. Osobe, ktorá nezabezpečuje osobnú starostlivosť o svoje maloleté dieťa z dôvodu, že jej bolo zo starostlivosti odňaté rozhodnutím súdu, nemožno v čase trvania odňatia dieťaťa zveriť maloleté dieťa do náhradnej osobnej starostlivosti na čas trvania odňatia dieťaťa. 21. Pri zverení maloletého dieťaťa do náhradnej osobnej starostlivosti uprednostní súd predovšetkým príbuzného maloletého dieťaťa, ak spĺňa ustanovené predpoklady. Ak sa má maloleté dieťa zveriť do náhradnej osobnej starostlivosti prarodiča, súrodenca maloletého dieťaťa alebo súrodenca rodiča maloletého dieťaťa, splnenie podmienky trvalého pobytu na území Slovenskej republiky sa nevyžaduje za predpokladu, že prarodič, súrodenec maloletého dieťaťa alebo súrodenec rodiča maloletého dieťaťa má evidovaný trvalý pobyt alebo iný obdobný pobyt na území členského štátu Európskej únie. V rozhodnutí súd vymedzí osobe, ktorej bolo maloleté dieťa zverené do náhradnej osobnej starostlivosti, jej rozsah práv a povinností k maloletému dieťaťu. 22. V danom prípade súd dospel k záveru, že je v záujme mal. A. B., aby bol dočasne odňatý z osobnej starostlivosti otca a zároveň dočasne zverený do náhradnej osobnej starostlivosti navrhovateľky - jeho starej matky. Vzhľadom na osvedčené skutočnosti je daná aj potreba naliehavej úpravy pomerov účastníkov tohto konania. Súd vždy prihliada na záujem mal. dieťaťa, najmä na jeho citové väzby, vývinové potreby a stabilitu výchovného prostredia. V danom prípade mal súd zo správy kolízneho opatrovníka ako aj z rodného listu mal. dieťaťa za osvedčené, že mal. A. B. je dieťa matky E. F. a otca G. B.. Matka mal. dieťaťa je onkologický pacient, s mal. A. sa kontaktuje sporadicky, o zverenie A. do jej starostlivosti nejaví záujem. Na strane druhej súd zistil, že otec mal. dieťaťa bol sudkyňou pre prípravné konanie, na základe uznesenia Okresného súdu Prievidza, č. k. 20Tp/48/2024-24 zo dňa 26.05.2024, dňom 26.05.2024, vzatý do väzby, ktorú bude vykonávať v ÚVV Ilava, pre prečin nebezpečného vyhrážania podľa § 360 odsek 1, odsek 2 písmeno b) Trestného zákona s poukazom na § 139 odsek 1 písmeno a), c) Trestného zákona, ktorého sa mal dopustiť voči mal. dieťaťu. Ďalej mal súd za osvedčené, že mal. A. s navrhovateľkou žije v spoločnej domácnosti a už jej bol v minulosti zverený do náhradnej osobnej starostlivosti. Prešetrením pomerov zo strany kolízneho opatrovníka bolo zistené, že maloletý žije v spoločnej domácnosti spolu s navrhovateľkou - starou matkou v 3-izbovom rodinnom dome v obci H., maloletý má samostatnú detskú izbu, má vytvorený priestor na prípravu na vyučovanie a odpočinok. Stará matka je poberateľkou starobného a vdovského dôchodku. Zo správy kolízneho opatrovníka mal súd za osvedčené, že v domácnosti navrhovateľky sú vytvorené vhodné sociálne a ekonomické podmienky pre zdravý psychický, fyzický a sociálny vývin maloletého dieťaťa, navrhovateľka je po fyzickej, zdravotnej a materiálnej stránke schopná naplniť a zabezpečiť potreby mal. dieťaťa. Mal. A. B. je v školskom roku 2023/2024 študentom 1. ročníka - J. A. L. N. v odbore mechanizátor-opravár.
Z neformálneho pohovoru s maloletým vyplýva, že s dočasným zverením do starostlivosti starej matky súhlasí, so starou matkou má veľmi dobrý vzťah, lepší, ako s otcom, stará matka sa oňho od malička stará viac ako otec. Zo šetrenia kolízneho opatrovníka má súd teda za osvedčené, že mal. A. B. má vytvorené v domácnosti navrhovateľky vhodné podmienky pre svoj zdravý vývin, navrhovateľka mu zabezpečuje adekvátnu starostlivosť. 23. Ďalej súd vyhovel návrhu navrhovateľky aj, v časti určenia vyživovacej povinnosti rodičov k mal. dieťaťu, v nevyhnutnej miere. Navrhovateľka uviedla, že mal. A. hradí obedy vo výške 68 eur mesačne, cestovné 25 eur týždenne, vreckové 40 eur týždenne, 50 eur mesačne na oblečenie a ošatenie. Súd mal zo zabezpečených písomností a pripojených spisov tunajšieho súdu za osvedčené, že je v majetkových a finančných možnostiach a schopnostiach rodičov mal. dieťaťa zaviazať matku mal. dieťaťa platením výživného vo výške 30% zo sumy životného minima podľa osobitného predpisu mesačne (minimálna výška vyživovacej povinnosti rodiča k mal. dieťaťu, ktorú je povinný plniť každý rodič mal. dieťaťa bez ohľadu na svoje majetkové pomery) a otca mal. dieťaťa platením výživného vo výške 80 eur mesačne, ktoré výživné budú rodičia mal. dieťaťa poukazovať vždy do 15. dňa v tom ktorom mesiaci vopred s účinnosťou od právoplatnosti tohto rozhodnutia, a to na účet Úradu práce, sociálnych vecí a rodiny Partizánske, Nám. SNP 151/6, Partizánske. Z pripojeného spisu Okresného súdu Bánovce nad Bebravou sp. zn. 22P/2/2024 mal súd za osvedčené, že matka mal. dieťaťa je onkologický pacient, nie je zamestnaná, poberá iba dávku v hmotnej núdzi vo výške 180 eur mesačne. Aktuálne by jej mal byť priznaný invalidný dôchodok vo výške 377,60 eur mesačne. Otec mal. dieťaťa mal po výkone trestu odňatia slobody nastúpiť do zamestnania, kde mal prisľúbenú mzdu vo výške priemerne 860 eur mesačne (z aktuálnej lustrácie v Sociálnej poisťovni vyplýva, že otec je zamestnaný od 18.03.2024). Zároveň aktuálne vo výkone väzby má otec mal. dieťaťa zabezpečené všetky základné životné potreby, pričom to, že otec maloletého bol vzatý do väzby nemôže byť posudzované na úkor vyživovacej povinnosti otca k mal. dieťaťu. Napokon aj v konaní vedenom tunajším súdom pod sp. zn. BN-1P/13/2023, v ktorom bolo naposledy rozhodované o zverení mal. Andreasa do náhradnej osobnej starostlivosti jeho starej matky, počas predchádzajúceho výkonu trestu odňatia slobody otcom mal. dieťaťa, bola otcovi mal. dieťaťa, s jeho súhlasným stanoviskom, určená vyživovacia povinnosť k mal. A. vo výške 100 eur mesačne. 24. S poukazom na všetky vyššie uvedené skutočnosti súd návrhu starej matky mal. dieťaťa na nariadenie neodkladného opatrenia (dočasného zverenia maloletého do náhradnej osobnej starostlivosti a určenia vyživovacej povinnosti v nevyhnutnom rozsahu) vyhovel, pričom toto rozhodnutie, nariadené neodkladné opatrenie, je iba dočasné (§ 330 ods. 1 C.s.p.), keď konaní vo veci samej bude po vykonaní dokazovania rozhodnuté o úprave práv a povinností k mal. A. B.. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia prostredníctvom Okresného súdu Prievidza na Krajský súd v Žiline. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Podanie možno urobiť písomne, a to v listinnej podobe alebo v elektronickej podobe. Podanie vo veci samej urobené v elektronickej podobe bez autorizácie podľa osobitného predpisu treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí súdu do desiatich dní, na podanie sa neprihliada. Súd na dodatočné doručenie podania nevyzýva. Podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší subjekt dostal jeden rovnopis s prílohami. Ak sa nepredloží potrebný počet rovnopisov a príloh, súd vyhotoví kópie podania na trovy toho, kto podanie urobil. Ak zákon na podanie nevyžaduje osobitné náležitosti, v podaní sa uvedie, ktorému súdu je určené, kto ho robí, ktorej veci sa týka, čo sa ním sleduje a podpis. Ak ide o podanie urobené v prebiehajúcom konaní, náležitosťou podania je aj uvedenie spisovej značky tohto konania. Odvolanie možno odôvodniť len tým, že
a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. Ak povinný dobrovoľne nesplní, čo mu ukladá vykonateľný exekučný titul, môže oprávnený podať návrh na nariadenie výkonu rozhodnutia ( § 376 ods. 1 C.m.p. ).

